Title: ประกาศคณะกรรมการคุ้มครองข้อมูลเครดิต เรื่อง การประมวลผลและการส่งข้อมูลเกี่ยวกับธุรกรรมแฟ็กเตอริง

ประกาศคณะกรรมการคุ้มครองข้อมูลเครดิต

ประกาศคณะกรรมการคุ้มครองข้อมูลเครดิต
เรื่อง
การประมวลผลและการส่งข้อมูลเกี่ยวกับธุรกรรมแฟ็กเตอริง

อาศัยอำนาจตามความในมาตรา ๑๖
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕ และมาตรา ๑๘ วรรคหนึ่ง
แห่งพระราชบัญญัติการประกอบธุรกิจข้อมูลเครดิต พ.ศ. ๒๕๔๕
ซึ่งแก้ไขเพิ่มเติมโดยพระราชบัญญัติการประกอบธุรกิจข้อมูลเครดิต (ฉบับที่ ๒) พ.ศ.
๒๕๔๙
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิเสรีภาพของบุคคลซึ่งมาตรา
๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมายคณะกรรมการคุ้มครองข้อมูลเครดิตออกประกาศไว้
ดังต่อไปนี้

ข้อ ๑ 
ให้บริษัทข้อมูลเครดิตประมวลผลข้อมูลเกี่ยวกับธุรกรรมแฟ็กเตอริงจากสมาชิกซึ่งเป็นนิติบุคคลผู้ประกอบธุรกิจแฟ็กเตอริงตามประกาศคณะกรรมการคุ้มครองข้อมูลเครดิต
เรื่อง กำหนดให้ธุรกรรมแฟ็กเตอริงเป็นสินเชื่อ
และให้นิติบุคคลผู้ประกอบธุรกิจแฟ็กเตอริงเป็นสถาบันการเงิน ลงวันที่ ๑๕ มกราคม
พ.ศ. ๒๕๕๒ ดังต่อไปนี้
(๑)
ข้อมูลเครดิตของผู้ขายสินค้าหรือผู้ให้บริการซึ่งกระทำธุรกรรมแฟ็กเตอริงกับนิติบุคคลผู้ประกอบธุรกิจแฟ็กเตอริง
(๒)
ข้อมูลเครดิตของนิติบุคคลผู้ประกอบธุรกิจแฟ็กเตอริงตาม (๑)
ซึ่งโอนสิทธิในการได้รับชำระหนี้หรือจะได้รับชำระหนี้ทางการค้าให้แก่นิติบุคคลผู้ประกอบธุรกิจแฟ็กเตอริงอื่น

ข้อ ๒ 
ให้สมาชิกซึ่งเป็นนิติบุคคลผู้ประกอบธุรกิจแฟ็กเตอริงส่งข้อมูลตามข้อ ๑ (๑)
หรือ (๒) แล้วแต่กรณี แก่บริษัทข้อมูลเครดิต

ข้อ ๓  ข้อมูลที่ประมวลผลและส่งตามข้อ ๑ หรือข้อ
๒ ไม่รวมถึงข้อมูลเกี่ยวกับผู้ซื้อสินค้าหรือผู้ใช้บริการในธุรกรรมแฟ็กเตอริง

ข้อ ๔[๑] 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๕ มกราคม พ.ศ. ๒๕๕๒
ธาริษา  วัฒนเกส
ประธานคณะกรรมการคุ้มครองข้อมูลเครดิต

วฤษาย์/ผู้จัดทำ
๒๑
ตุลาคม ๒๕๕๒

[๑]
ราชกิจจานุเบกษา เล่ม ๑๒๖/ตอนพิเศษ ๒๔ ง/หน้า ๔๙/๑๓ กุมภาพันธ์ ๒๕๕๒